Föstudaginn 8. nóvember s.l. héldu Þekkingarnet Þingeyinga og Náttúrustofa Norðausturlands upp á 15 ára starfsafmæli stofnananna en árið 2004 hófu þær starfsemi undir einu þaki Þekkingarseturs á Húsavík . Frá 2004 hafa fleiri stofnanir bæst í hópinn en rannsóknasetur Háskóla Íslands á Húsavík og Heilbrigðiseftirlit Norðurlands eystra vinna einnig innan Þekkingarsetursins . Heilsársstarfsmenn eru nú um 15 talsins . Fyrir hádegi komu nemendur 8 - 10 bekkjar Borgarhólsskóla og 3 bekkur Framhaldsskólans á Húsavík í heimsókn og fræddust um starfsemi og fjölbreytt verkefni stofnananna . Náttúrustofan kynnti meðal annars rannsóknir sínar á vatnalífi í Þingeyjarsýslum , rannsóknir á bjargfuglum , rannsóknir á vetrarstöðvum farfugla , rannsóknir á plasti í fýlum , fiðrildavöktun , gróðurvöktum á Þeistareykjum og kenndi nemendum að þekkja í sundur fullorðnar og ungar rjúpur með því að skoða vængi þeirra . Að kynningum loknum var nemendum boðið upp á köku . Það var virkilega gaman að fá þessa áhugasömu nemendur í heimsókn . Eftir hádegi var síðan opið hús á Þekkingarsetrinu þar sem almenningi gafst kostur á að fræðast um starfsemi Þekkingarsetursins , spjalla við starfsmenn og þiggja léttar veitingar . Á milli 50 og 60 gestir þáðu boðið . Náttúrustofan þakkar öllum fyrir komuna og skemmtilegan dag . Ingibjörg Benediktsdóttir tók meðfylgjandi myndir . Nemendur skoða vatnalíf í víðsjá hjá Sesselju . Yann útskýrði rannsóknir á varpárangri bjargfugla . Aðalsteinn sagði frá fiðrildavöktun og kenndi nemendum að þekkja í sundur fullorðnar og ungar rjúpur með því að skoða vængi þeirra . Nemendur fræddust um gróðurvöktun á Þeistareykjum hjá Stellu . Þorkell Lindberg sýndi nemendum farleiðir og vetrarstöðvar nokkra íslenskra fuglategunda .